ঝালকাঠি সেটেলমেন্ট অফিসে দুদকের অভিযান!
ঝালকাঠি সদর সেটেলমেন্ট কার্যালয়ে দুর্নীতি দমন কমিশনের (দুদক) ব্যাপক অভিযান পরিচালিত হয়েছে। বুধবার বেলা ১১টায় বরিশাল দুদকের উপপরিচালক দেবব্রত মণ্ডলের নেতৃত্বে এ অভিযান পরিচালনা করা হয়।







অভিযানের সময় ঝালকাঠি সেটেলমেন্ট কার্যালয়ের কম্পিউটার অপারেটর কাম সার্ভেয়ার নজরুল ইসলাম, নলছিটির সার্ভেয়ার মনির হোসেন ও অফিস সহকারী সুধীর রঞ্জনের কাছে পাওয়া নগদ ১৬ হাজার ৭৭০ টাকা জব্দ করা হয়। এসব টাকা কিসের সে বিষয়ে কোনো সঠিক জবাব দিতে পারেনি ওই তিন কর্মচারী।




টানা প্রায় ৪ ঘণ্টার এ অভিযানে উপপরিচালক ছাড়া আরও ছিলেন বিভাগীয় দুর্নীতি দমন কমিশনের উপপরিচালক জাহাঙ্গীর আলম, উপসহকারী পরিচালক আল আমিন ও রণজিৎ কুমার কর্মকার।
সদর সেটেলমেন্ট কর্মচারীদের বিরুদ্ধে সরকার নির্ধারিত ফিস না রেখে বাড়তি টাকা নিয়ে রিসিপ্ট না দিয়ে পর্চা দেয়ার অভিযোগের সত্যতা পেয়েছে দুদকের এ টিম।
এ প্রসঙ্গে সার্ভেয়ার নজরুল ইসলাম দুদক কর্মকর্তাদের সামনে ঘটনার সত্যতা স্বীকার করে বলেন, এটা করা অপরাধ ও অবৈধ।
অভিযানের সময় ঝালকাঠির সেটেলমেন্ট কর্মকর্তা অফিসে ছিলেন না। দুদকের জিজ্ঞাসাবাদে সেটেলমেন্ট কর্তৃপক্ষ গত এক মাসে কতটি পর্চা সরবরাহ করে বিপরীতে কত টাকা ব্যাংকের মাধ্যমে সরকারি কোষাগারে জমা দেয়া হয়েছে এর কোনো হিসাবও দিতে পারেনি। অভিযান পরিচালনার সময় সেটেলমেন্ট কর্মকর্তাদের অফিস রুমসহ বিভিন্ন কক্ষে তল্লাশি চালানো হয়।
দুদক কর্মকর্তাদের কাছে নলছিটির জনৈক হায়দার মৃধা অভিযোগ করেন, তিনি ৭৯১৫/১৭নং আপিল কেসের মধ্যমে নলছিটির পাওতা মৌজার দলিলের জমি রেকর্ড করাতে এই অফিসে এসেছিলেন। ২টি দলিলের ৪৮ শতাংশ জমির মাত্র ১৫ শতাংশ হায়দার মৃধার নামে রেকর্ড করে বাকি জমি দলিল দাতার নামেই রেকর্ড করে দেয় সার্ভেয়ার নজরুল।
তিনি জানান, হায়দার মৃধার কাছে ৩০ হাজার টাকা উৎকোচ দাবি করে না পাওয়ায় সার্ভেয়ার নজরুল ইচ্ছাকৃতভাবে এ অনিয়ম করেছে।
দুদকের অভিযানের বিষয়ে ঝালকাঠি সদরের সহকারী সেটেলমেন্ট কর্মকর্তা জিয়াউল কবির বলেন, ঝালকাঠির ১৬৫টি মৌজার মধ্যে মাত্র ১টি মৌজার পর্চা হস্তান্তর করা বাকি আছে।  আমার কাছে কেউ কোনো কর্মচারীরর বিরুদ্ধে বাড়তি টাকা নেয়ার অভিযোগ করেনি। তাছারা নলছিটির কয়েকটি মৌজার শুনানি কার্যক্রম চলায় সেখানে কিছু দালালের আনাগোনার অভিযোগ পেয়ে ডিসি স্যার পুলিশকে এ বিষয়ে অবহিত ও ব্যবস্থা নেয়ার নির্দেশনা দিয়েছে।
পর্চা দেয়ার সময় বাড়তি টাকা নিয়ে রিসিপ্ট না দেয়ার বিষয়টি স্বীকার করে তিনি বলেন, বাড়তি টাকা নয় সেটা বকসিস হতে পারে। আর রিসিপ্ট না দিলেও তার রেকর্ড তো রেজিস্ট্রারে লিপিবদ্ধ আছে।
এ অভিযানের বিষয়ে বরিশাল দুদক উপপরিচালক দেবব্রত মণ্ডল বলেন, আমাদের অভিযানের সার্বিক বিষয় ঢাকা দুর্নীতি দমন কমিশনকে জানানো হয়েছে। সংবাদপত্রে প্রকাশিত ঝালকাঠি সেটেলমেন্ট অফিসে দুর্নীতির খবর ও অনিয়মের অভিযোগের প্রেক্ষিতে এ অভিযান পরিচালনা করা হয়।
তিন কর্মচারীর কাছে টাকা পাওয়ার অপরাধে কী ব্যবস্থা নেয়া হবে জানতে চাইলে উপসহকারী পরিচালক আল আমিন বলেন, বরিশাল জোনাল সেটেলমেন্ট কর্মকর্তার সঙ্গে কথা বলে এ বিষয়ে ব্যবস্থা নেয়া হবে।

ঝালকাঠি সদর সেটেলমেন্ট কার্যালয়ে দুর্নীতি দমন কমিশনের (দুদক) ব্যাপক অভিযান পরিচালিত হয়েছে। বুধবার বেলা ১১টায় বরিশাল দুদকের উপপরিচালক দেবব্রত মণ্ডলের নেতৃত্বে এ অভিযান পরিচালনা করা হয়।